अलिराजपुर | कलेक्टर श्री गणेश शंकर मिश्रा 15 अगस्त 2018 को ग्राम पंचायत गेरूघाटी में आयोजित विशेष ग्राम सभा में पहुंचे। उनके साथ पुलिस अधीक्षक श्री विपुल श्रीवास्वत, जिला पंचायत मुख्य कार्यपालन अधिकारी श्री एमएल त्यागी, एसडीएम श्री राजेश मेहता विशेष रूप से उपस्थित थे। ग्राम सभा में विभिन्न बिन्दुओं पर चर्चा की गई। इसमें ग्राम में स्वच्छता, साफ सफाई, शौचालय उपयोग की स्थिति, राशन की उपलब्धता, संबल योजना में पंजीयन एवं योजना के बारे में ग्रामीणों को जानकारी सहित अन्य विषयों पर चर्चा की गई कलेक्टर श्री गणेश शंकर मिश्रा ने ग्रामीणों से पंचायत भवन परिसर में चर्चा की। ग्राम सभा में संबल योजना के तहत पंजीकृत व्यक्तियों की सूची का वाचन किया गया। इस दौरान मुख्यमंत्री जनकल्याण संबल योजना में लापरवाही बरतने पर तत्काल ग्राम पंचायत सचिव श्री शंकर नलवाया पर कडी नाराजगी व्यक्त कर निलंबित करने के आदेश दिए। वहीं ग्राम रोजगार सहायक श्री दिलीप चौहान की सेवाएं समाप्ति के निर्देश दिए। इस अवसर पर उन्होंने ग्रामीणों के यहां पहुंचकर शौचालय की उपयोग की स्थिति देखी तथा ग्रामीणों से नियमित रूप से शौचालय उपयोग को सुनिश्चित करने का आह्वान किया। इसी अवसर पर कलेक्टर श्री मिश्रा ने ग्रामीण आजीविका मिशन द्वारा ग्राम में सेनेटरी नेपकिन सुनिश्चितता और जनजागरण कार्य करने पर समूह की महिलाओं को प्रमाण पत्र वितरित किये। इस अवसर पर जनपद पंचायत मुख्य कार्यपालन अधिकारी श्री मनोज निगम सहित विभिन्न विभागों के जनपद स्तरीय अधिकारी एवं कर्मचारीगण उपस्थित थे। ग्राम सभी में बडी संख्या में ग्रामीणजन एवं महिलाएं उपस्थित थीं।